KZN kinderhuise terug hof toe oor kinders | Maroela Media
Die regspan van die KwaZulu-Natalse Christelike maatskaplike dienste (CSS) was Vrydagmiddag terug by die hof in Pietermaritzburg nadat die sowat 200 kinders van drie van sy kinderhuise nie na die huise teruggebring is soos die hooggeregshof Woensdag beveel het nie.
"Dit gaan vandag minder goed as gister. Die kinders is nie terug nie. Ons het so gehoop hulle kom vandag, maar hulle is nie teruggebring nie," sê ds. Gerhard Botha, uitvoerende hoof van CSS. Hy het telefonies met Maroela Media gepraat uit Pietermaritzburg waar CSS se regspan tans besig is om 'n hofaansoek in te dien.
Botha sê die jongste regstappe kom nadat die KwaZulu-Natalse departement van maatskaplike ontwikkeling die hofbevel verontagsaam het wat volgens hom beslis het dat die kinders binne 36 uur nadat die bevel gemaak is aan die kinderhuise terugbesorg moet word.
Geskenke staan gereed ter voorbereiding vir die kinders se terugkeer. (Foto: Anel du Preez)
Ncumisa Ndelu, woordvoerder van die departement, verskil egter hiervan en sê aan Maroela Media die kinders moet volgens die bevel na die kinderhuise teruggeneem word binne 36 uur nadat die bevel op die departement beteken is. Volgens Ndelu is die bevel eerste gistermiddag omstreeks 15:30 op die departement beteken en het daar dus sedertdien nog nie eers 24 uur verloop nie.
Op 'n vraag of die departement wel van plan is om die kinders na die kinderhuise terug te neem, het Ndelu geantwoord "die regspanne is besig met die saak" en die departement sal inligting aan die media deurgee "sodra daar verwikkelinge is".
Sy het ook genoem dat die LUR vir maatskaplike ontwikkeling en die hoof van die departement tans druk besig is met 'n lekgotla wat in die provinsie gehou word.
Maroela Media het vroeër berig die kinders is verlede week Vrydag en Saterdag skielik deur beamptes van die departement uit Môrester Ladysmith, Môrester Newcastle en Huis Meah in Newcastle verwyder en onder dwang na onbekende bestemmings geneem. Die departement voer aan die kinders is verwyder nadat bewerings van fisieke, verbale en emosionele mishandeling, asook rassisme by een van die kinderhuise, onder die departement se aandag gekom het.
Die babahuis word skoongemaak as deel van die voorbereiding vir die kinders se terugkeer. (Foto: Anel du Preez)
Die departement het egter tot op hede nog nie meer besonderhede bekendgemaak oor die beweerde voorvalle van mishandeling, wie daarby betrokke was of wanneer dit plaasgevind het nie. Botha het vroeër gesê hy betwyfel die geloofwaardigheid van hierdie aantygings, maar die CSS is bereid om hul volle samewerking te gee aan 'n ondersoek om die waarheid vas te stel.
Intussen staan die verwelkomingsbaniere, -geskenke en -eetgoed onaangeraak by Môrester Ladysmith, Môrester Newcastle en Huis Meah in Newcastle waar personeel opgewonde voorberei het vir die kinders se terugkeer. Die kamers is geskrop, tafels is gedek en ingange is versier in afwagting op die kinders se koms.
Personeel by die kinderhuise het egter nie hoop verloor dat die stil gange binnekort weer deur die geluid van kinderstemme gevul sal wees nie.
Tegniese punte, skuiwergate en vertragings taktiek. ANC regering se sterkste talente! Ek hoop die hof reik lasbriewe uit teen die oortreders en hulle word sommer vanmiddag nog in die selle geboek vir die naweek! (met gewapende begeleiding) As net een kind weg is wat hul op beslag gele het, moet daar saak van ontvoering oop gemaak word. En praat CR oor dit alles? Het ons nog 'n minister wat besorgd is oor kinders en wese? Ek hoop die regter en hof het "guts" om teen die ANC amptenare met drastiese stappe op te tree! Die volgende wat ons gaan hoor… Lees meer »
Jinnetjie tog ek hoop nie hulle het n paar kindertjies langs die pad verloor nie. Hierdie strorie word nou te lank uit gerek. Waar is die kinders!!! Is die ouers al ingelig oor waar hulle kinders is.
Maroela ek wil net baie dankie sê dat julle ons op hoogte hou met hierdie saak!
My bloeddruk is nou so hoog ek kan iets oorkom! Hulle het nie gras onder hulle voete laat groei om die kinders uit hulle veilige hawe te ontvoer nie, maar nou vat hulle hulle goeie tyd!! Of dalk kan hulle die helfte van die kinders nou nie weer opspoor nie… Ek bid dat die onbevoegde, kwaadwillige mense wat verantwoordelik is hiervoor krimineel vervolg sal word.
Dit breek my hart!!! Die kinders is klaar soveel deur in hulle lewe en nou nog die drama ook! Kinders is kinders hulle verdien net liefde.